CONTROLUL DEMOCRATIC PRIVIND STRUCTURILE MILITARE ŞI  POLITICILE DE APĂRARE ŞI SECURITARE

1. Controlul democratic al puterii militare la nivelul instituţiilor europene

Cu prilejul dezbaterilor desfăşurate de organismele cu atribuţii militare ale instituţiilor europene,  oficialii şi experţii au argumentat faptul că dezvoltarea politicilor de apărare a condus la apariţia unui deficit democratic, în special datorită scăderii capacităţii de control a parlamentelor naţionale asupra deciziilor de esenţă militară, ei apreciind că nici Adunarea Parlamentară a Uniunii Europei Occidentale şi nici Parlamentul European nu au pârghiile necesare pentru a compensa acest deficit.

Din anul 2003, Uniunea Europeană a început să joace un rol major în managementul crizelor militare. Au fost demarate o serie de misiuni, (Bosnia, Macedonia, Congo), care au implicat peste 9000 de militari şi civili. Cu toate acestea, la nivelul instituţiilor europene a fost acordată o atenţie din ce în ce mai mică relaţiei dintre civili şi militari, precum şi controlului democratic al punerii în practică al politicilor de securitate şi apărare.

Structura controlului civil privind Politica Europeană de Securitate şi Apărare (ESDP) nu a fost niciodată modificată. Relaţia dintre palierul civil şi cel militar, pe ansamblul Uniunii Europene a urmat dezvoltarea unui model democratic. Astfel, în acest sens a fost înfiinţat Comitetul Militar (MC), compus din miniştrii apărării, ce pot fi reprezentaţi de oficiali militari, care este subordonat atât Comisiei pentru Politică şi Securitate (PSC), compusă din diplomaţi la nivel de ambasadori ai statelor europene, precum şi Consiliului de Relaţii Externe şi Afaceri Generale (GAERC), din care fac parte miniştrii de externe.

Analiştii şi experţii apreciază că trebuie repus în drepturi controlul parlamentar asupra forţelor armate şi politicilor militare, precum şi controlul guvernamental asupra achiziţionării de arme şi folosirii acestora, pentru a se elimina ameninţările cu intervenţiile militare în politica internă. Lipsa acordării atenţiei cuvenite acestei problematici surprinde din cel puţin trei motive: controlul democratic al Politicii Europene de Securitate şi Apărare a fost considerat ca o componentă importantă a puterii civile a unui stat ; democraţia reprezintă o cauză a păcii în opinia a numeroase instituţii politice şi de cercetare; deficitul de democraţie a fost subiectul unor dezbateri europene la nivel înalt, dar acestea au fost axate, în general, pe prevederile primului pilon al Uniunii Europene.

Potrivit experţilor militari, politicile militare de securitate şi apărare au un impact deosebit asupra vieţii cetăţenilor, în special datorită următoarelor aspecte: politica de recrutare militară a tinerilor capătă valenţe deosebite în perioade de criză; creşterea bugetului alocat structurilor militare diminuează considerabil sumele necesare pentru politica socială; deciziile privind desfăşurarea de trupe în cadrul unor misiuni  reprezintă un risc pentru populaţia civilă, atât pentru cea aflată în zonele de conflict, cât şi pentru cea a statului care trimite trupe.

De la încheierea războiului rece au fost luate un număr important de decizii care au condus la desfăşurarea a numeroase operaţiuni de menţinere a păcii. În acelaşi timp, hotărârile Consiliul de Securitate al ONU au fost frecvent blocate prin utilizarea dreptului de veto de către unele state membre. Cu toate acestea, în anul 2003, statele membre UE aveau implicaţi în operaţiuni de menţinere a păcii peste 55.000 de militari şi civili.

Cercetătorii au analizat trei dimensiuni ale competenţelor Parlamenului în ceea ce priveşte controlul politicilor de apărare şi securitate: autoritate, abilitate şi atitudine. Autoritatea reprezintă capacitatea Parlamentului de a controla activitatea Guvernului, competenţă care derivă din cadrul constituţional al ţării. Abilitatea reprezintă utilizarea resurselor parlamentare (comisii, specialişti, resurse financiare) implicate în activitatea instituţiei şi care consolidează autoritatea. Atitudinea reprezintă voinţa de a controla activitatea Guvernului, aceasta fiind, însă, influenţată de disciplina de partid şi de componenţa politică a celor două instituţii. Ei apreciază că una dintre cele mai importante semnificaţii a controlului parlamentar este dreptul constituţional de a aproba sau de a respinge utilizarea forţei.

Numeroase studii de specialitate relevă faptul că dezvoltarea ESDP tinde să submineze efectele controlului parlamentar privind deciziile guvernamentale la nivel naţional. Această chestiune a fost discutată la nivel european, fiind adoptată o hotărâre prin care deciziile militare se iau la nivelul UE cu o majoritate calificată.

Experţii consideră că Executivul a obţinut anumite privilegii faţă de Parlament în procesul de lucru, prin obţinerea în timp real a unor informaţii de importanţă deosebită, care nu mai sunt transmise Parlamentului sau sunt transmise cu întârziere, această stare de fapt fiind exacerbată de integrarea la nivel internaţional a forţelor militare. În situaţii de criză, aprobarea participării la misiunile militare este luată întâi de Guvern şi ulterior de către Parlament, considerându-se că orice decizie a acestuia împotriva participării la misiuni aduce atingere intereselor statului. Un exemplu sugestiv este cazul Germaniei, membru NATO, care nu a participat la acţiunile militare ale Alianţei din Golful Persic (1990-1991) şi Bosnia (1993), cu toate că 30% din personalul specializat care exploata în bune condiţiuni sistemul de luptă antiaerian AWACS era german. Situaţia a fost reglementată printr-o hotărâre a Curţii Constituţionale a Germaniei care a aprobat hotărârea Guvernului de a permite participarea militarilor la acţiune, în hotărâre menţionându-se faptul că “aliaţii şi vecinii europeni îşi vor pierde încrederea în politica germană, daunele produse putând fi ireparabile”.

Gradul de europenizare a politicilor de securitate şi apărare ce subminează controlul parlamentar la nivel naţional nu influenţează doar gradul de integrare al structurilor militare, ci şi calitatea controlului parlamentar. Astfel, au fost semnalate diferenţe importante privind competenţele Parlamentului în ce priveşte politica de securitate şi apărare. În unele state, Guvernul are competenţa de a permite desfăşurarea de acţiuni militare fără acordul Parlamentului. Astfel, Franţa, Marea Britanie, Spania, Grecia şi Belgia au participat la acţiunile militare din Serbia (1999) fără consultarea parlamentelor naţionale. Hotărârea favorabilă a Parlamentului a fost necesară în cazul Germaniei, Austriei, Danemarcei, Suediei şi Irlandei şi este necesară pentru aprobarea desfăşurării de astfel operaţiuni în mai multe state noi membre ale UE din Europa Centrală şi de Est. Astfel, în Ungaria este necesar votul favorabil a 2/3 din numărul parlamentarilor pentru desfăşurarea de acţiuni militare. De asemenea, în Italia şi Olanda, guvernele au solicitat aprobarea parlamentului pentru acţiunea din Serbia, cu toate că nu există prevederi constituţionale în acest sens. În unele state, legislaţia naţională privind desfăşurarea de acţiuni militare a condus la modificări ale regulamentelor parlamentelor. 

În Austria, Parlamentul a delegat dreptul de a decide sau respinge participarea forţelor militare naţionale la o operaţiune de acest tip unei comisii care participă la lucrările Executivului. Pe de altă parte, Guvernul poate decide participarea la operaţiune fără aprobarea Parlamentului, dacă acţiunea militară este deosebit de urgentă. În această situaţie, dezbaterile parlamentare trebuie să aibă loc în maximum 15 zile de la data declanşării acţiunilor militare. Dacă Parlamentul nu aprobă acţiunea, trupele trebuie retrase. Despre crearea unei astfel de comisii permanente cu atribuţii similare celei din Austria au loc dezbateri la nivelul Parlamentului german. 

În cazul Suediei, Guvernul poate decide trimiterea de trupe militare fără aprobarea Parlamentului, dacă acţiunea are loc în cadrul general al securităţii multilaterale care funcţionează la nivelul instituţiilor politice suedeze. În particular, trimiterea de trupe în baza prevederilor art. 43 al Cartei Naţiunilor Unite nu trebuie aprobată de Parlament. 

În cazul Irlandei, Parlamentul nu trebuie să aprobe o acţiune militară la care participă mai puţin de 12 militari înarmaţi. 

Controlul la nivelul Parlamentului European 

Statele membre ale UE au conferit Parlamentului European competenţe privind Politica externă de Securitate şi de Apărare. Stabilirea unei politici de cooperare în afara prevedrilor Tratatului european (TCE) şi implementarea politicilor europene şi de securitate, ca pilon distrinct al UE, a fost primul pas pentru menţinerea la un nivel scăzut a competenţelor instituţiilor supranaţionale europene. În timp ce Parlamentul European a stabilit că este un actor principal al politicilor externe şi de securitate, ESDP a rămas în afara competenţelor acestuia. Art. 21 al TCE, care obligă preşedinţia Uniunii Europene să se consulte cu PE în anumite aspecte legate de PESC, nu e menţionat în prevederile ESDP. În perioada celui de-al V-lea Parlament European (1999-2004) a fost înfiinţată o subcomisie pe probleme de securitate şi apărare, fapt ce relevă o viitoare prioritate a PE. De asemenea, în anul 2002, a fost semnat un acord care prevede posibilitatea Consiliului de a solicita accesul la documente clasificate pentru un grup restrâns de membri al PE, care fac parte din subcomisia nou înfiinţată. 

Potrivit acordului, Parlamentul European are dreptul de a primi informaţii clasificate, iar Consiliul are obligaţia de a face cunoscute aceste aceste informaţii, atunci când este posibil, în funcţie de natura şi conţinutul lor. Mai mult, PE a dezvoltat relaţii de colaborare cu Adunarea Parlamentară a NATO. Din 2001 o delegaţie a PE participă la lucrările Adunării Parlamentare NATO, iar la diferite perioade au loc adunări comune ale acestor structuri. Cu toate acestea, competenţele PE în ceea ce priveşte politica de apărare şi securitate sunt încă limitate, iar guvernele naţionale nu au obligaţia de a consulta PE în situaţiile în care se decide trimiterea de trupe militare.

Adunarea Interimară privind Apărarea şi Securitatea Europeană a UEO 

Transferul sarcinilor operaţionale de la Uniunea Europei Occidentale (UEO) la Uniunea Europeană a condus la situaţia în care un parlament transnaţional a fost implicat în politica europeană de securitate şi apărare: Adunarea Parlamentară a UEO. Datorită faptului că atribuţiile comisiilor mutuale de apărare le-au depăşit pe cele ale NATO, membrii UEO au decis să nu dizolve organizaţia, ci doar să transfere sarcinile operaţionale către UE. Această decizie s-a produs şi datorită faptului că art. 9 al Tratatului UEO a rămas în vigoare, Consiliul UEO fiind obligat să prezinte un raport anual către Adunarea Parlamentară care s-a autodizolvat. Cu toate acestea, parlamentarii UEO, care nu sunt aleşi în mod direct, dar sunt numiţi de parlamentele naţionale, au hotărât să-şi continue activitatea, noua structură fiind numită Adunarea Interimară privind Apărarea şi Securitatea Europeană. Această structură are câteva avantaje în faţa Parlamentului European, în activitatea de control a ESDP. Deputaţii care formează Adunarea Interimară se pliază pe structura interguvernamentală ESDP, fiind numiţi de parlamentele naţionale tocmai pentru a controla politica de apărare şi securitate. Experţii consideră logică delegarea atribuţiilor de control a ESDP parlamentarilor naţionali într-o instituţie transnaţională. În al doilea rând, Adunarea Interimară cuprinde deputaţi din 28 de ţări membre UEO (cele 23 de state membre UE, mai puţin Malta şi Cipru, la care se adaugă Bulgaria, România, Turcia, Islanda şi Norvegia, care sunt membre NATO, dar nu şi membre ale UE). Astfel, Adunarea Interimară poate contribui la bunele relaţii dintre UE şi membrii europeni ai NATO la un nivel parlamentar.

 Aceste avantaje sunt contrabalansate de o serie de dezavantaje. Membrii parlamentelor naţionale care participă la lucrările Adunării Interimare nu participă la reuniunile comisiilor parlamentare naţionale pe probleme de securitate şi apărare. Se apreciază că această separare instituţională a ESDP pare artificială şi nu poate fi de durată şi datorită faptului că activitatea de control devine mai puţin transparentă şi mult mai birocratică, conflictele dintre Adunarea Interimară şi Parlamentul European fiind inevitabile. Drept rezultat, Adunarea Interimară este din ce în ce mai marginalizată în privinţa ESDP, Parlamentul European nealocând resurse funcţionării acesteia. De asemenea, capacitatea Adunării Interimare de a compensa deficitul de control democratic la nivel naţional este limitată şi se apreciază că întreaga structură este într-un declin ireversibil.  

Opţiuni pentru un control transparlamentar al ESDP

Cu toate că Parlamentul European a început o activitate intensă de monitorizare a ESDP la nivel supranaţional, parlamentele naţionale sunt cele care decid dezvoltarea acestei politici, organizarea schimbului de informaţii şi punerea sa în practică. Succesul cooperării parlamentare depinde de patru factori, din care cel mai important este crearea unei noi instituţii. În cadrul discuţiilor pentru crearea Tratatului instituind o Constituţie pentru Europa, a fost propusă crearea unui Congres al Poporului European, compus din oficiali ai parlamentelor naţionale, care să se reunească cel puţin o dată pe an. Propunerea a fost scoasă, ulterior, din versiunea finală a Tratatului. De asemenea, s-a propus, ca organizarea cooperării interparlamentare în ceea ce priveşte politica de apărare şi securitate să fie gestionată de Parlamentul European. Astfel, sesiunile comune ale comisiilor de specialitate ale PE şi ale celor din parlamentele naţionale pot conduce la schimburi de informaţii utile şi la clarificarea unor puncte de vedere. În al treilea rând, Conferinţa Comisiilor Parlamentelor din Uniunea Europeană privind Afacerile Europene şi Comunitare (COSAC) poate readuce în prim planul atenţiei ESDP. Ceea ce face interesantă această structură este faptul că nu a fost creată de guvernele statelor membre, fiind un exemplu de autoorganizare a Parlamentului European.

După anul 1989, Comisia pentru Afaceri Europene a delegat 6 membri la reuniunile COSAC care au loc de 2 ori pe an, după lucrările Consiliului European. Nu în ultimul rând, eforturile cooperării interparlamentare în ceea ce priveşte apărarea şi securitatea pot fi realizate şi cu sprijinul Adunării Interimare a UEO, cu toate că PE o consideră un competitor şi nu un colaborator.

În concluzie, responsabilităţile pentru un control democratic al ESDP nu trebuie să rămână doar în sarcina parlamentelor naţionale, instituţiile europene trebuind să reorganizeze activitatea de control pentru a elimina deficitul democratic existent şi pentru a da o legitimitate sporită activităţilor militare şi misiunilor organizate de Uniunea Europeană.

                   2. Controlul forţelor armate în unele state

Bulgaria

Controlul parlamentar în domeniu este limitat. Guvernul nu are o activitate transparentă în domeniul militar, dezbaterile publice făcând referire doar la detalii minore ale bugetului alocat apărării. De asemenea, Ministerul apărării nu trimite Parlamentului informaţiile de interes, prevalându-se de prevederile noii Legi privind informaţiile clasificate (2002). Comisia de politică externă, apărare şi securitate a Parlamentului este compusă din 26 de deputaţi.

Canada

La fel ca în majoritatea statelor democratice, în Canada controlul forţelor armate se realizează de către Parlament, potrivit competenţelor sale stabilite conform legii.

Controlul civil este menit să asigure faptul că deciziile care pot afecta într-un sens sau altul securitatea naţională sunt luate de persoane alese prin alegeri libere şi nu de ofiţeri sau alţi oficiali care nu sunt desemnaţi de cetăţeni. În practică, întregul Guvern canadian, sub coordonarea Primului-ministru, este responsabil de controlul forţelor militare.

Guvernul federal are responsabilitatea de a pregăti politica de apărare şi de a asigura capacitatea de acţiune a structurilor militare. Cu toate acestea, Guvernul nu are competenţe nelimitate de control. În fapt, responsabilitatea pentru implementarea acestor politici aparţine Guvernatorului general, Primului-ministru, Ministrului Apărării, Şefului Marelul Stat Major şi adjunctului Ministrului Apărării. 

Potrivit reglementărilor existente, politicienii şi militarii au atribuţii diferite, dar complementare, în ceea ce priveşte politica de apărare. Legea oferă politicienilor competenţe de control în privinţa înzestrării şi funcţionării structurilor militare, iar militarilor în ceea ce priveşte doctrina, disciplina, organizarea unităţilor şi stabilirea operaţiunilor de luptă.

Legea Apărării Naţionale reglementează toate aspectele relaţionării dintre civili şi militari. Astfel, au fost stabilite două zone de jurisdicţie, care determină parametrii şi relaţiile dintre autoritatea civilă şi forţele militare. Prima zonă cuprinde organizarea Departamentului de apărare şi relaţia dintre autoritatea civilă şi comandanţii militari. A doua zonă cuprinde organizarea militară şi comanda specifică a autorităţii militare. 

Potrivit legii, apărarea canadiană este formată din două structuri diferite: Departamentul de Apărare Naţională (DND) şi Forţele Armate (CF). Oficialii DND şi ofiţerii CF trebuie să-şi coordoneze activităţile şi să coopereze pentru punerea în practică a politicilor guvernamentale în domeniu. Relaţiile dintre Ministrul apărării, adjunctul său şi Şeful Marelui Stat Major sunt stabilite prin lege. Ministrul şi adjunctul său sunt numiţi de Guvernator. 

  Controlul civil al forţelor armate a devenit deosebit de important după 1994, când Comisia comună a Senatului şi Camerei Comunelor a solicitat întărirea rolului Parlamentului în acest domeniu.

Cehia 

Controlul democratic al forţelor militare este realizat de Parlament prin intermediul Comisiei de apărare şi securitate, Guvernul fiind doar o autoritate consultativă. A existat o cooperare strânsă între civili şi militari, în perioada anilor 1998-1999, după primirea Cehiei în NATO, când au fost elaborate strategiile naţionale de apărare şi securitate, procesul de standardizare a instituţiilor militare şi întreaga legislaţie necesară procesului de integrare.

Elveţia

Parlamentul federal are o poziţie puternică faţă de Executiv. Nu există funcţia de comandant suprem în timp de pace, acesta fiind ales de Parlament în situaţii de mobilizare. Mai mult, Constituţia ţării nu permite existenţa, la nivel federal, a unei armate, acest lucru fiind permis doar cantoanelor (până la 300 de persoane, specializate în activităţi de poliţie). În această situaţie, fiecare canton are un minister de profil. Ministerele apărării au obligaţia de a informa Parlamentul în situaţia achiziţionării de echipament militar. 

Parlamentul are competenţe în aprobarea trimiterii de trupe în operaţiuni de menţinere a păcii, stabileşte durata misiunii şi bugetul alocat acesteia. De asemenea, Parlamentul Elveţiei are competenţe referitoare la managementul situaţiilor de criză şi la politica de personal. 

Comisia de apărare a Parlamentului federal este formată din 25 de parlamentari şi 2 experţi independenţi. Comisia de politică de securitate, înfiinţată în 1991, reprezintă Parlamentul ţării în Adunarea Parlamentară a NATO, Elveţia având statut de membru asociat.

Estonia

Modul de împărţire a competenţelor în domeniul militar între Preşedinţie şi Guvern, stabilit în anul 2001, nu este exact conturat. Funcţia de comandant suprem este împărţită între Preşedinte, Primul ministru, Ministrul apărării şi Seful forţelor militare. Acesta din urmă nu se subordonează Ministrului apărării, ci direct Preşedintelui. Competenţele de control ale Parlamentului în domeniul apărării sunt deosebit de importante. 

Comisia de apărare a Parlamentului, (înfiinţată iniţial în prima sesiune a Parlamentului ţării, în anul 1919), a fost prima comisie reînfiinţată în 1992, după destrămarea URSS. Este compusă din 8 membri şi are atribuţii privind urmărirea procesului legislativ care face referire la securitatea şi apărarea naţională, inclusiv în sfera tratatelor internaţionale. Comisia de apărare se întruneşte de trei ori pe săptămână, iar Primul ministru, Ministrul apărării şi Şeful forţelor militare sunt invitaţi săptămânal în faţa Parlamentului pentru interpelări legate de acest domeniu.

Comisia exercită supervizarea activităţii Guvernului în domeniul de competenţă şi poate iniţia legi şi rezoluţii atunci când este cazul. Membrii Comisiei participă la dezbaterile privind politica de apărare şi securitate a ţării şi exercită controlul civil asupra forţelor militare (armata, Liga Naţională de Apărare, trupele de grăniceri şi unităţile militarizate de salvare). De asemenea, comisia are un rol important în analiza bugetului alocat apărării. Potrivit Constituţiei, Parlamentul numeşte, la propunerea Preşedintelui ţării, comandantul forţelor militare. Comisia desfăşoară reuniuni regulate de informare cu reprezentanţii Ministerului apărării şi comandanţii structurilor militare. În activitatea de control, Comisia poate sesiza, atunci când este cazul, pe Cancelarul justiţiei, în toate problemele legate de apărarea naţională. De asemenea, în cooperare cu Inspectoratul general al forţelor armate, sprijină activitatea de rezolvare a sesizărilor şi petiţiilor cetăţenilor, care au legătură cu sistemul militar al ţării.

Finlanda

Preşedintele ţării este comandantul suprem al forţelor armate. Acesta ia cele mai importante decizii, cum ar fi declararea stării de război, declararea mobilizării generale sau semnarea acordurilor de pace, fiind necesar în acest sens acordul Parlamentului.

Un decret din anul 1957 stabileşte atribuţiile Consiliului de apărare în domeniul politicii militare şi coordonarea structurilor care au ca responsabilitate apărarea ţării. În lipsa Preşedintelui ţării, Primul-ministru poate fi preşedinte al Consiliului de apărare. Din acest Consiliu fac parte ministrii apărării, afacerilor externe, de finanţe, de interne, comerţului şi industriei, comandantul forţelor armate, Şeful de Stat Major.

Consiliul de apărare întocmeşte şi revizuieşte planurile de apărare în perioade de război, deliberează în problemele financiare legate de apărarea naţională şi urmăreşte aplicarea politicilor de securitate.

Controlul parlamentar este exercitat prin intermediul Comisiei de apărare a Parlamentului, înfiinţată în anul 1971. Recomandările comisiei sunt deosebit de importante în domenii ca politica de apărare sau bugetul. Spre deosebire de Consiliul de apărare, în comisie sunt reprezentate toate partidele parlamentare. În 1986, a fost înfiinţată o a doua Comisie de apărare, care are un domeniu de responsabilitate mult mai limitat. Cele două comisii conlucrează pentru obţinerea unui consens naţional privind politicile de securitate şi pentru alocarea de resurse bugetare corespunzătoare. Potrivit reprezentanţilor Guvernului, în ultima prioadă, activitatea comisiilor parlamentare a devenit prea teoretică pentru necesităţile practice ale armatei şi se implică prea mult în crearea de scenarii privind acţiuni de ameninţare la adresa securităţii ţării.

Ministrul apărării monitorizează pregătirea legislaţiei în domeniul securităţii naţionale, a bugetului anual şi a politicii militare, potrivit principiilor definite de Preşedintele ţării, precum şi implementarea politicilor aprobate de Guvern şi Parlament. Ministrul apărării are responsabilităţi administrative care au influenţe minore asupra politicilor militare. 

Franţa   

În mod tradiţional, Preşedintele ţării are competenţe considerabile în domeniul politicii de securitate şi apărare. 

Parlamentul are competenţa de a realoca fonduri din bugetul apărării, dar nu are atribuţii în privinţa trimiterii de trupe în afara graniţelor ţării în misiuni de menţinere a păcii, în schimb, aprobă bugetul misiunii la încheierea acesteia. Ministrul apărării nu are obligaţia de a informa Parlamentul referitor la achiziţionarea de echipament militar. Concret, Parlamentul Franţei are competenţe doar în elaborarea conceptelor de politică de securitate şi apărare, putând modifica documentele de politică generală, dar nu şi pe cele militare cu caracter tehnic.

Comisia parlamentară de apărare comună este formată din 72 de deputaţi şi senatori şi 11 experţi specializaţi pe probleme militare, de apărare şi securitate.

Germania

Comisia de apărare a Bundestag-ului este formată din 38 de membrii, având atribuţii în iniţierea de propuneri legislative şi amendarea legislaţiei existente în domeniul apărării şi securităţii. Comisia are un rol indirect în examinarea bugetului alocat apărării. Una dintre principalele atribuţii este interpelarea membrilor Guvernului în probleme specifice domeniului. Toate proiectele militare care depăşesc suma de 25 milioane de euro trebuie aprobate de comisie.

Letonia 

Controlul democratic al forţelor militare naţionale (NAF) este stipulat în legislaţia ţării: Constituţie, Legea privind forţele militare naţionale şi Legea privind securitatea naţională.

Controlul civil asupra NAF este realizat astfel:

a) de către Parlament, care are următoarele responsabilităţi:

- adoptă legislaţia în domeniu;

- decide privind bugetul alocat apărării;

- decide privind participarea NAF la operaţiuni de menţinere a păcii şi operaţiuni de luptă în afara graniţelor ţării;

- stabileşte necesarul de trupe în perioade de pace;

- aprobă numirea şi destituirea comandantului NAF;

- susţine controlul NAF prin Comisia de apărare şi de afaceri interne şi prin Comisia de buget-finanţe;

- aprobă conceptele privind securitatea şi apărarea naţională;

- decide declararea stării de război şi de mobilizare generală;

- aprobă declararea situaţiilor de urgenţă şi a stării excepţionale;

- analizează Raportul anual al Primului- ministru privind securitatea naţională.

-  prin Comisia de apărare şi afaceri interne:

-  analizează şi stabileşte bugetul NAF necesar realizării Planului de Dezvoltare, Planului de Armament şi a celui al Comisiei pentru probleme militare internaţionale a ţării, care are atribuţii în domeniul apărării şi cooperării militare;

-   interpelează structurile de conducere ale NAF;

- controlează implementarea legilor, deciziilor guvernului şi ministerului apărării;

Comisia de apărare şi Ministerul apărării conlucrează în domeniul informării mass-media cu problemele relevante ale politicii militare.

- prin Comisia pentru buget-finanţe

- asigură corectitudinea calculului bugetar;

b) de către Guvern

- asigură implementarea legilor privind apărarea;

- întocmeşte Planul Naţional de Apărare;

- numeşte şi eliberează din funcţie Comandantul forţelor navale, forţelor terestre, forţelor aeriene, al Gărzii Naţionale şi al adjunctului comandantului forţelor militare naţionale, la recomandarea Ministrului apărării;

- aprobă lista privind obiectivele strategice considerate de importanţă naţională;

- decide participarea NAF la operaţiuni internaţionale de căutare-salvare, umanitare sau militare, în afara graniţelor ţării;

- asigură Planurile de Dezvoltare pe termen lung ale NAF;

- prin Ministrul apărării

- dezvoltă Planurile de Apărare şi urmăreşte implementarea lor;

- semnează Acordurile internaţionale în domeniul militar;

- ca membru al Guvernului, răspunde de controlul democratic civil al forţelor armate.

c) de către Preşedintele ţării

- numeşte membrii Consiliului militar de stat al Preşedinţiei;

- numeşte comandantul NAF în perioade de război;

d) de către Consiliul Naţional de Securitate
  

- analizează situaţia privind securitatea naţională şi propune măsuri şi metode de prevenire a eventualelor ameninţări;

e) prin Structurile din sistemul judiciar 

- Procurorul General - supervizează aplicarea legilor care fac referire la NAF;

- Inspectoratul general al Ministerului apărării – asigură controlul implementării legilor, al reglementărilor adoptate de cabinetul Primului ministru şi regulamentele Ministerului apărării;

- Instanţele civile - au obligaţia de a primi plângerile angajaţilor militari, dacă acestora le-au fost încălcate drepturile civile;

Întărirea controlului democratic civil al forţelor armate asigură informarea transparentă şi impune administrarea eficientă a structurilor militare de către oficialii statului. Cetăţenii ţării au dreptul de a primi informaţii privind bazele militare ale statului, pot vizita aceste zone şi pot să urmărească condiţiile de viaţă ale soldaţilor, precum şi metodele lor de antrenament.

Lituania

Legislaţia ţării stabileşte nivelul controlului civil asupra forţelor armate şi modalitatea de supraveghere democratică a structurilor militare. Atât Preşedintele ţării, cât şi Parlamentul pot lua decizia de mobilizare, de declarare a stării de război şi de dislocare a forţelor militare. Comitetul de apărare a ţării a fost integrat în structura Ministerului apărării şi se află sub autoritatea ministrului de resort. În Parlament funcţionează patru comisii care cooperează îndeaproape cu Ministerul apărării: comisia de apărare, comisia de securitate naţională, comisia de externe şi comisia NATO.

Marea Britanie

Potrivit Regulamentului Camerei Comunelor, Comisia de apărare are competenţe în ceea ce priveşte cheltuielile, politica şi conducerea Ministerului apărării. Aceasta este formată din maximum 12 membri, cvorumul necesar pentru desfăşurarea lucrărilor fiind de 3 membri.

Norvegia

Parlamentul are un rol esenţial în monitorizarea şi controlul politicii de apărare şi a bugetului alocat acesteia. În Norvegia, rolul Parlamentului în dezvoltarea şi implementarea politicilor de apărare cuprinde trei componente:

· controlul propriu-zis;

· asigurarea transparenţei deciziilor;

· stabilirea unei legături între forţele armate şi societate.

Controlul parlamentar al politicii de apărare implică două elemente: monitorizarea fondurilor alocate de către Guvern pentru apărare şi controlul modului în care se cheltuiesc aceste resurse. 

Principalul rol al Comisiei de apărare este acela de a face recomandări privind planurile pe termen lung, aprobarea bugetului anual şi a altor propuneri guvernamentale privind securitatea ţării. Comisia poate sugera alte alternative sau schimbarea priorităţilor Guvernului şi poate formula propriile propuneri. Ca regulă, bugetul anual propus de Guvern este întotdeauna modificat după deliberările Comisiei de apărare. Ca valoare, bugetul nu este mărit sau micşorat în mod semnificativ, dar sunt modificate priorităţile politicii de apărare, intervenind o rotaţie a sumelor existente. De asemenea, Comisia are o influenţă importantă în ceea ce priveşte achiziţionarea de echipament militar. Opţiunea pentru procurarea de sisteme performante de luptă, nave de război sau tancuri este prezentată de Comisie, separat de propunerea Guvernului. Comisia de apărare gestionează şi politica de personal militar: dimensiunea trupelor, pregătirea, antrenarea şi salarizarea militarilor. Toate operaţiunile structurilor militare în afara teritoriului naţional trebuie să fie aprobate de Parlament, chiar dacă este vorba despre operaţiuni de menţinere a păcii desfăşurate sub egida ONU sau alte tipuri de operaţiuni, cum a fost cea din 1990-1991 în primul război din Golf. 

Controlul primar al cheltuielilor bugetare în domeniul militar, aprobate de Parlament, se realizează de către Agenţia de audit. 

Unul dintre aspectele de bază ale activităţii parlamentare este transparenţa dezbaterilor, audierilor şi rapoartelor. Dintre metodele de activitate cele mai utilizate, interpelarea este cea mai importantă. Potrivit Regulamentului, un parlamentar poate adresa membrilor Guvernului două întrebări privind două subiecte de interes. O altă metodă folosită este aceea a întrebărilor spontane. Prin rotaţie, la fiecare şedinţă de interpelări, trei membri ai Guvernului răspund la întrebările spontane. Această şedinţă este utilizată, în general, de liderii grupurilor parlamentare dacă printre cei trei membri ai Guvernului se află şi Primul-ministru. A treia opţiune este cea a întrebărilor şi răspunsurilor scrise. Instrumentul este folosit pentru detalierea datelor tehnice din domeniul apărării şi securităţii statului.

Şedinţele Comisiei de apărare sunt secrete. Există şi excepţii, modificările de Regulament permiţând ca unele dintre şedinţe să fie publice, dacă au un subiect de interes naţional. Şedinţele comune ale membrilor Comisiei parlamentare şi reprezentanţii Ministerului apărării au loc bilunar.

O practică a Parlamentului norvegian este şedinţa comună a comisiilor parlamentare pentru afaceri externe şi de apărare. Sarcina acestei structuri, Comisia Lărgită pentru Afaceri Externe, este aceea de a dezbate cu Guvernul aspecte importante ale politicii externe, politicii comerciale şi politicii naţionale de securitate. În anumite cazuri, Comisia Lărgită poate face recomandări. Aceasta este formată din membri ai Comisiei Permanente pentru Afaceri Externe, preşedintele şi vice-preşedintele Parlamentului (dacă nu sunt deja membri), împreună cu preşedintele Comisiei de Apărare şi până la 11 membri numiţi de Comisia Electorală. Comisia se întruneşte la propunerea preşedintelui ei sau la solicitarea Primului-ministru, ministrului afacerilor externe sau a unei treimi din membrii comisiei. Activitatea Comisiei lărgită va fi secretă, exceptând cazurile în care se specifică altfel. Aceeaşi regulă se aplică şi şedinţelor comune cu alte comisii. O problemă care figurează pe agenda reuniunilor Comisiei lărgite pentru Afaceri Externe va fi supusă plenului Parlamentului atunci când cel puţin şase membri ai comisiei solicită aceasta în timpul unei întâlniri în care se discută problema respectivă. Comisia va decide dacă există condiţiile pentru a dezbate în plen chestiunea respectivă şi va notifica Preşedintele Parlamentului în această privinţă. Parlamentul va decide în şedinţă secretă, în plen, dacă o astfel de întrunire va avea sau nu un caracter public.    

Slovenia

Cheltuielile militare ale Sloveniei au crescut de la 275 milioane USD, reprezentând 1,46% din PIB în anul 2001, la 422 milioane USD, reprezentând 1,56% din PIB în 2005. Bugetul pentru apărare este aprobat anual de către Parlament care, teoretic, supraveghează şi controlează îndeaproape cheltuielile militare. În practică, lucrurile sunt diferite, o bună parte a cheltuielilor militare sunt cuprinse în buget, fără ca parlamentarii să fie informaţi asupra modului lor de utilizare. Eficacitatea Comisiei pentru apărare este, de asemenea, redusă, rolul ei rezumându-se la comunicări cu Ministerul Apărării.

Dezvoltarea sistemului militar este redusă, datorită efectivului scăzut de personal din cadrul structurilor de planificare ale armatei.

În mod curent, 60% din buget este utilizat pentru cheltuielile de personal. Ca o consecinţă a acestui fapt, controlul civil al armatei se reduce doar la un management asupra cheltuielilor curente. 

Procurarea echipamentelor militare se face în baza unei legi din 1996, fondurile alocate în acest sens fiind separate de cele din bugetul armatei. Prevederile acestei legi se aplică până în anul 2007. Deşi nu a existat nici o probă privind comiterea vreunui abuz pe perioada de aplicare a legii, procesul de achiziţionare de echipament militar nu este transparent şi nu se supune unui control civil.

Forţele militare ale ţării funcţionează în baza Legii privind Apărarea Sloveniei, acestea fiind în proces de restructurare pentru a respecta toate criteriile impuse de Alianţa Nord-Atlantică.

Comisiile parlamentare care controlează activitatea forţelor armate sunt:

- Comisia de apărare, condusă, de regulă, de un membru al opoziţiei;

- Comisia de buget-finanţe;

- Comisia pentru controlul serviciilor de informaţii;

- Comisia pentru controlul aplicării rezoluţiilor privind securitatea naţională.

Slovacia

Controlul parlamentar este exercitat de Consiliul de apărare şi securitate, care aprobă documentele din acest domeniu şi valoarea bugetului alocat apărării.

Statele Unite ale Americii

Datorită sistemului de separaţie a puterilor în stat, Congresul SUA are o poziţie puternică faţă de Guvern. Această particularitate este deosebit de relevantă când opoziţia deţine majoritatea în una sau în ambele Camere, în acest fel fiind, în general, obstrucţionată activitatea Guvernului.

Preşedintele ţării este comandantul suprem al armatei. 

Congresul are competenţa de a aloca şi realoca fonduri din bugetul apărării şi poate suplimenta acest buget în situaţii de urgenţă. Congresul aprobă trimiterea de trupe în afara graniţelor naţionale, stabileşte durata misiunii şi bugetul alocat acesteia. Prin Comisia de apărare, Congresul poate să condiţioneze sau să interzică desfăşurarea de trupe în afara graniţelor, dar nu a folosit decât rareori această competenţă. 

Comisia de apărare este formată din 25 de membri ai Congresului şi dispune de un personal de specialitate de 50 de membri.

În ceea ce priveşte achiziţionarea de echipament militar, Congresul trebuie să primească informaţii în acest sens din partea Ministerului apărării, poate respinge un contract, se poate implica în achiziţionarea unui anumit tip de echipament şi poate selecta furnizorul acestor produse. Achiziţia trebuie aprobată de ambele Camere ale Congresului.

Congresul american nu are competenţe în ceea ce priveşte elaborarea conceptelor politicii de securitate şi apărare, pentru managementul situaţiilor de criză, pentru strategia militară sau componenţa forţelor armate. În ceea ce priveşte politica de personal, Congresul poate aproba planul de recrutare, numărul şi categoriile de personal militar necesar şi avansările în grad. 

Suedia 

Parlamentul are o poziţie puternică faţă de Executiv şi are competenţe privind alocarea şi realocarea fondurilor din bugetul apărării. Acesta aprobă trimiterea de trupe în străinătate, stabileşte durata misiunii şi bugetul aferent. Nu are competenţe privind elaborarea strategiei militare a ţării, dar poate decide politica de recrutare şi numărul persoanelor cuprinse în structura militară. Ministerul apărării nu are obligaţia de a informa Parlamentul în ceea ce priveşte achiziţionarea de echipament militar. 

Comisia de apărare este formată din 17 parlamentari şi 5 experţi independenţi, având un rol important în elaborarea politicilor de securitate şi apărare. În principiu, legislaţia adoptată în domeniu ţine cont de recomandările şi rapoartele comisiei. Din 1995, Comisia de apărare funcţionează ca un for de consultare între reprezentanţii Guvernului şi cei ai partidelor reprezentate în Parlament. Membrii Comisiei au acces la informaţii cu caracter secret şi pot beneficia, pentru îndeplinirea sarcinilor, de expertize şi contribuţii ale experţilor neutri.

3. Concluzii

Toate Parlamentele au competenţe care le pot contrabalansa pe cele ale Executivului:

· dreptul de a iniţia şi amenda legislaţia;

· dreptul de a obţine informaţii relevante din domeniu;

· dreptul de a formula interpelări;

-   dreptul de a controla şi modifica bugetul alocat apărării, chiar dacă, în situaţia Franţei, acest lucru se produce retroactiv, după încheierea operaţiunilor militare.

De asemenea, Parlamentele au competenţa de a dezbate politica guvernului, fapt care poate conduce la obţinerea sau retragerea sprijinului cetăţenilor şi poate legitima acţiunea guvernului, lucru deosebit de important, în situaţia trimiterii de trupe în străinătate.

În termeni de eficienţă şi legitimitate, Parlamentul nu trebuie să se situeze pe poziţii antagoniste. Împărţirea responsabilităţilor implică o comunicare bazată pe adevăr şi exprimarea liberă a opiniilor între membrii Parlamentului, ai Guvernului şi ai structurilor militare.

În ceea ce priveşte activitatea comisiilor parlamentare:

- unele au competenţe de a iniţia proiecte legislative sau de a amenda legislaţia existentă (Canada, Belgia, Germania, Italia, Luxemburg, Norvegia, Polonia, Turcia);

- o serie de comisii au competenţe legate strict de buget (Ungaria, Marea Britanie);

- toate comisiile trebuie să prezinte un raport anual privind activitatea depusă. 

- doar câteva comisii au competenţe nelimitate în domeniu (SUA);

- o parte dintre comisii au competenţe privind politica de personal (Elveţia, Suedia);

- marea majoritate a comisiilor au competenţe privind interpelarea membrilor guvernului (Belgia, Canada, Germania, Ungaria, Italia, Norvegia, Olanda);

- toate comisiile statelor membre UE 15, mai puţin Luxemburg şi Irlanda, au competenţe privind achiziţionarea de echipament militar; 

- o parte dintre comisii sunt formate din parlamentari precum şi din experţi în domeniul apărării, care nu sunt membri ai Parlamentului.

Anexă

Situaţia Germaniei

În momentul în care Uniunea Europeană şi-a asumat rolul de acţiune în operaţiuni de menţinere a păcii nu erau create premisele unor conflicte între integrarea forţelor militare şi rolul de control al Parlamentului. Problemele Germaniei, ca membru de bază al NATO, ilustrează faptul că aplicarea ESDP a prevalat în faţa armonizării procesului integrare militară-control parlamentar. Mai mult, avioanele AWACS utilizate de forţele NATO reprezintă o situaţie pe care UE o consideră un exemplu de integrare militară şi de forţe specializate. Un al gen de conflict care a apărut în rândul statelor membre ale UE este reprezentat de crearea forţelor “Headline goal 2010” care se doresc a fi un grup de luptă integrat multinaţional. Germania este un caz particular care ilustrează conflictul dintre integrarea militară şi controlul parlamentar. Interzicerea desfăşurării de acţiuni militare a devenit prioritară pentru Germania din anii ’50. Ministerul Apărării nu putea să ordone desfăşurarea de forţe militare în afara teritoriului naţional. Guvernul s-a abţinut să trimită trupe în coaliţia care a declanşat primul război din Golful Persic (1990-1991) cu toate criticile aduse de SUA, Israel şi de alte state membre NATO. Factorii de decizie germani au recunoscut faptul că aliaţii din NATO aşteaptă ca Germania să aibă o contribuţie importantă în operaţiuni care nu se înscriu în prevederile art. 5 al Tratatului Atlanticului de Nord. De asemenea, ei au realizat că în situaţia apariţiei unor conflicte militare acest gen de politică poate conduce la o criza majoră între Germania şi restul statelor membre NATO. Guvernul german a renunţat treptat la cultura antimilitaristă aplicată după încheierea celui de-al doilea război mondial şi a trecut la argumente de tipul “solidaritate de alianţă” şi “reabilitare faţă de aliaţi”. Aceste argumente au fost susţinute de participarea Germaniei la sistemul AWACS destinat să recunoască un avion inamic   într-un teritoriu dat care are o funcţie preponderent defensivă. Sistemul poate, de asemenea, selecta anumite ţinte pentru lovituri aeriene care reprezintă funcţia ofensivă. În anul 1993, NATO a oferit flota AWACS pentru a se asigura o zonă liberă deasupra teritoriului Bosniei, propunere care a fost acceptată de Consiliul de Securitate al ONU. Decizia guvernului german de a nu permite participarea specialiştilor din Ministerul Apărării la acţiune a fost criticată de reprezentanţii opoziţiei şi de guvernele statelor aliate. În acelaşi an, Curtea Constituţională a hotărât că eventuala participare la acţiune a militarilor germani încalcă Constituţia ţării. Ulterior, Curtea Constituţională a aprobat hotărârea Guvernului german de a permite participarea militarilor la acţiune, ţinând cont de faptul că aceştia reprezentau aproximativ 30% din personalul specializat AWACS. În hotărâre s-a menţionat faptul că “aliaţii şi vecinii europeni îşi vor pierde încrederea în politica germană, daunele produse putând fi ireparabile”. Într-o altă decizie din iulie 1994, Curtea Constituţională a hotărât că pentru orice acţiune militară trebuie să se obţină, înainte de declanşarea ei, aprobarea Parlamentului. Principiul aprobării acţiunilor militare de către Parlament este stabilit pentru două situaţii: partciparea la acţiune nu trebuie să scadă capacitatea de apărare a ţării şi trebuie să existe solicitarea aliaţilor. După hotărârea Curţii Constituţionale, Bundestag-ul a aprobat desfăşurarea a peste 30 de operaţiuni militare, această practică revenind în forţă, după ce, la summit-ul NATO de la Praga s-a decis crearea unei Forţe multinaţionale de Reacţie Rapidă. Acţiunile Forţei NATO au fost evocate şi cu prilejul summit-ului informal de la Colorado Springs din octombrie 2003. A devenit limpede faptul că aceste operaţiuni militare nu se pot desfăşura, fiind nevoie de aprobarea Parlamentului înainte de declanşarea lor. Ca o consecinţă, ministrul apărării a iniţiat o amplă dezbatere privind reforma atribuţiilor Parlamentului în domeniul militar, chestiune solicitată şi de SUA, care au făcut trimitere la necesitatea unor acţiuni rapide în contextul noilor ameninţări teroriste ale secolului XXI. Astfel de conflicte între controlul democratic al forţelor militare şi politica aliaţilor există şi în alte state europene, dar nicăieri ele nu sunt atât de intense ca în Germania.

� Este un consiliu consultativ alcătuit din Preşedintele ţării, Preşedintele Parlamentului, Primul ministru, Ministrul apărării, al afacerilor externe şi de interne, precum şi din preşedinţii Comisiei pentru apărare şi afaceri interne şi Comisiei pentru securitate naţională.

